Pot sonder deksel? Nooi ŉ maat om vir jou te skryfArgieffoto (Foto: Kathrin Pienaar/Pixabay) Voel jy as’t ware soos ŉ pot sonder ŉ deksel? Hier is jou kans! Selfs onder gewone omstandighede is dit soms moeilik om ŉ maat te kry. Die afsonderingsmaatreëls wat ingestel is om die verspreiding van Covid-19 te bekamp, het dit selfs nog moeiliker gemaak om sosiaal te verkeer en dit gaan waarskynlik nog vir ŉ wyle só voortduur. Maar dis mos waarom Maroela Media die lekkerste kuierplek op die internet is: Hier geld geen aandklokreël of inperkingsregulasies nie. Met “Pot soek ŉ deksel” wil ons jou help om in hierdie tyd ŉ maat te kry – of dit nou sommer net ŉ penvriend, ŉ platoniese vriend of vriendin, of ŉ lewensmaat is. Wil jy inskryf? Vertel ons bietjie meer van jouself – wie jy is, jou ouderdom, in watter dorp/stad jy woon, waarvan jy hou, watter stokperdjies jy graag beoefen en stuur selfs ook ŉ foto van jouself as jy wil. Jy kan ook kies of jy slegs jou voornaam of ŉ skuilnaam wil gebruik waaronder jou plasing verskyn. Laat weet ons dan ook van wie jy graag sal wil hoor – of dit ŉ man of ŉ vrou moet wees, in watter ouderdomskategorie hulle moet wees, en selfs ook as jy verkies dat hulle naby aan jou dorp of stad moet woon. Laat weet sommer gerus ook of jy op soek is na ŉ romantiese of platoniese vriendskap. Wees gerus ŉ bietjie kreatief met jou inskrywing en vertel iets van jouself wat nie alombekend is nie! Slegs ŉ keur van dié inskrywings word uiteindelik op Maroela gepubliseer en jou persoonlike besonderhede word glad nie bekendgemaak nie. Persone wat belangstel om terug te skryf, stuur hulle brief direk vir ons en ons voorwaarts die skrywe aan jou. Dit bly dan jou keuse vir wie jy wil terugskryf. Jy moet natuurlik enkellopend wees as jy belangstel om met iemand kontak te maak. Onthou dat alle reëls steeds geld vir enigiemand wat jy oor die internet ontmoet – wees versigtig en maak seker van iemand se ware identiteit voor jy inligting soos jou telefoonnommer of woonadres met iemand deel! Die sluitingsdatum om jou skrywe in te dien is 23 Augustus 2020 om 23:45. Waarvoor wag jy? Skryf nou in (let op dat jy eers ‘n Maroela-fonteiner moet wees as jy wil inskryf en dus op die “word deel”-knoppie moet klik – word gerus ‘n inwoner, jou verblyf is gratis! Sodra jy jou intrek geneem het, kan jy die vorm kom voltooi) Deur in te skryf, aanvaar jy die volgende bepalings en voorwaardes: Let op: